# 

# Saglasno članu 54. stav 1. tačka 29 Statuta Glavnog grada ("Sl. list CG - Opštinski propisi”, broj 8/19), Skupština Glavnog grada - Podgorice, na sjednici održanoj dana 15. maja 2020. godine, razmatrala je Izvještaj o radu Javne ustanove za smještaj, rehabilitaciju i resocijalizaciju korisnika psihoaktivnih supstanci - Podgorica za 2019.godinu i na osnovu člana 124 Poslovnika Skupštine Glavnog grada (“Sl.list CG - Opštinski propisi”, broj 31/19), donijela sljedeće –

**OCJENE I ZAKLJUČAK**

**OCJENE**

Osnovna djelatnost Javne ustanove za smještaj, rehabilitaciju i resocijalizaciju korisnika psihoaktivnih supstanci - Podgorica, je obavljanje tercijarne zaštite, tretmana, rehabilitacije i resocijalizacije korisnika psihoaktivnih supstanci i s tim u vezi zdravstvene njege, boravka i ishrane korisnika.

Javna ustanova je sprovela sve aktivnosti koje su bile predviđene Programom rada za 2019. godinu. Aktivnosti su sprovedene organizovano i u skladu sa ustanovljenim internim protokolima, procedurama i pravilnicima, što je doprinijelo visokom nivou kvaliteta usluga tretmana, rehabilitacije i resocijalizacije zavisnika.

Pored osnovne djelatnosti na koju je fokusiran rad u Javnoj ustanovi u 2019. godini je dat doprinos na polju prevencije i edukacije, naročito adolescenata na temu prevencije bolesti zavisnosti.

Javna ustanova je u 2019. godini kontinuirano ostvarivala uspješnu saradnju sa drugim subjektima koji djeluju na polju problematike bolesti zavisnosti. Ostvarena je saradnja sa Kancelarijama za prevenciju bolesti zavisnosti, Ministarstvom rada i socijalnog staranja, Ministarstvom zdravlja, Ministarstvom prosvjete, Institutom za javno zdravlje, centrima za socijalni rad, domovima zdravlja, Kliničkim centrom Crne Gore, Specijalnom psihijatrijskom bolnicom u Kotoru, kao i sa većinom Javnih ustanova i preduzeća u okviru Glavnog grada. Takođe, ostvarena je saradnja sa terapijskim zajednicima u okruženju, kao i nevladinim sektorom koji djeluje u oblasti prevencije i tretmana zavisnosti

Javnu ustanovu je tokom 2019. godine posjetilo 1677 lica, a Komisija za prijem i otpust klijenata donijela je odluku o prijemu 53 klijenata.

Prosječan broj klijenata u toku 2019. godine bio je 44, na mjesečnom nivou 24 klijenta na rezidencijalnom i 20 klijenata na nerezidencijalnom tretmanu.

Javna ustanova je u protekloj godini pružala mogućnost rehabilitacije kroz psihološku pomoć, socijalnu podršku, psihijatrijsko praćenje, grupne terapije, individulane psihoterapije, porodičnu terapiju, organizovanu radnu terapiju, sportsko-rekreativne aktivnosti, kao i brojne druge sadržaje koji podržavaju stabilnu apstinenciju od psihoaktivnih supstanci, utiču na promjenu destruktivnih obrazaca ponašanja, formiranje zdravih odnosa prema sebi i prema okruženju i adekvatno formiranje odnosa prema radu i preuzimanju odgovornosti.

Dva osnovna procesa na kojima se temelji tretman jesu proces rehabilitacije i proces resocijalizacije. Usklađivanjem ova dva procesa klijentima je pružana mogućnost prihvatanja zdrave promjene usmjerene na život bez psihoaktivnih supstanci, koja im je potrebna.

U okviru rezidencijalnog dijela koji traje godinu dana klijenti su boravili u ustanovi i za njih su se, u skladu sa potrebama i procjenom, organizovale korisne aktivnosti koje su omogućavale kvalitetan oporavak. Rezidencijalni dio podijeljen je na period adaptacije, rehabilitacije i resocijalizacije.

U periodu adaptacije, period od jednog mjeseca, klijentima je pružena mogućnost da se adaptiraju na uslove boravka, uz podršku prevazilaženja pojave apstinencijalnog sindroma ili psihološke krize, koji su karakteristični za navedeni period.

Nakon isteka adaptacionog perioda, klijenti su imali pravo na posjete, uz najavu osoba od povjerenja, a po procjeni Stručnog tima da li je takva posjeta adekvatna.

Rehabilitacioni proces podrazumijevao je rad na promjeni disfunkcionalnih obrazaca ponašanja klijenta, rad na jačanju motivacije, kao i usvajanju novih oblika ponašanja koji podržavaju apstinenciju i zdrav stil života. Svakodnevno su se sa klijentima sprovodile grupne i individualne terapije koje imaju za cilj korekciju neadekvatnih stavova i ponašanja.

Za klijente koji su završili rezidencijalni tretman uslijedila je nerezidencijalna faza u kojoj su povremeno dolazili u ustanovu na nenajavljena testiranja na prisustvo psihoaktivnih supstanci i grupne terapije, po pozivu Stručnog tima, kao i samoinicijativno u skladu sa svojim potrebama.

Nerezidencijalni tretman trajao je godinu dana i bio je besplatan za sve klijente.

Tokom izvještajnog perioda, organizovano je i sprovedeno ukupno 1376 grupnih terapija sa klijentima koji se nalaze na rezidencijalnom dijelu tretmana.

Organizovano je i sprovedeno ukupno 46 grupnih terapija sa klijentima koji se nalaze na nerezidencijalnom tretmanu.

Kako je jedna od glavnih karakteristika zavisnika neistrajnost, labilnost, sugestibilnost,u okviru rada sa klijentima organizovane posebno psihološke radionice na teme asertivnosti, emocionalne pismenosti, razbijanja predrasuda, jačanja samopouzdanja, tolerancije, adekvatnog odgovora na stres, prepoznavanje i učenje o emocijama. Tokom izvještajnog perioda, sprovedene su 32 psihološke radionice.

Pored navedenih oblika pružanja psiho-socijalne podrške klijentima u toku tretmana u vidu individualnih i grupnih psihoterapija, svakodnevno je spovođeno i savjetovanje na različite teme koje se javljaju kao potreba klijenta da odgovori na aktuelni problem, a za koji je potrebna podrška stručnih lica. U 2019.godini sporovedeno je 1442 savjetovanja.

U 2019. godini, Stručni tim je organizovao i sprovodio grupne terapije sa članovima porodica klijenata, i to jednom mjesečno za porodice klijenata koji su na tretmanu duže od šest mjeseci, a po procjeni i češće. U 2019. godini održano 29 porodičnih terapija.

Radna zaduženja klijenata, u okviru radno-okupacione terapije, dozirana su u skladu sa mogućnostima i afinitetima samog klijenta sa ciljem unapređenja ili formiranja radnih navika usmjernih na učenje novih vještina i brige o prostoru u kome borave. Takođe, kroz plansku i organizovanu radnu terapiju klijenti su učili i pravilan odnos prema dodijeljenim zadacima, prihvatanju autoriteta u radu, učenju po modelu teraputa, kao i kontinuitetu u obavljanju radnih aktivnosti.

U izvještajnom periodu u okviru radno-okupacione terapije sprovođene su sljedeće aktivnosti: Održavanje higijene prostora u Javnoj ustanovi i njenom okruženju, rad u plasteniku, rad u stolarskoj radionici, rad u radionici za uzgoj pčela i vrcanje meda, poslovi popravke instalacija u Javnoj ustanovi, održavanje unutrašnjosti Javne ustanove, popravke alata koji je na raspolaganju klijentima, održavanje vinograda i proizvodnja soka od grožđa za potrebe klijenata, izrada ukrasnih predmeta u okviru okupacione terapije i Kulinarstvo (pravljenje torti, kolača, peciva uz nadzor referentkinja za radnu terapiju za potrebe klijenata/kinja).

Za klijentkinje, u okviru radno-okupacione terapije, realizovane su i radionica za šivenje i radionica za pružanje kozmetičkih usluga. Cilj radionica bio je usvajanje novih vještina koje će klijentkinjama koristiti nakon završetka tretmana kao mogućnost djelatnostima kojima bi mogle da se profesionalno bave.

Sportske aktivnosti, kao jedan od segmenata tretmana u Javnoj ustanovi imale su za cilj poboljšanje fizičkog stanja klijenata i njihovo usmjeravanje na sportske sadržaje.

Organizovanjem sportskih aktivnosti kao što su igre (stoni tenis, bilijar, pikado), šetnje i druženja, razvijala se koncentracija i preciznost kao jedna od motoričkih sposobnosti i podsticala motivacija za razvijanje zdravih međuljudskih odnosa.

U 2019. godini organizovani su svakodnevni sastanci članova Stručnog tima, po potrebi i više puta u toku dana kako bi se razmijenile informacije o funkcionisanju klijenata i organizovao dnevni plan rada za grupne i individualne psihoterapije.

Javna ustanova ima dobru profesionalnu saradnju sa institucijama koje se bave sličnom problematikom ili imaju slično polje djelovanja. Uloženi su napori ka unapređenju te saradnje, nezavisno da li se radi o državnim institucijama, institucijama Glavnog grada, Kancelarijama za prevenciju bolesti zavisnosti na teritoriji Crne Gore, NVO ili nekim drugim subjektima.

Predstavnici Javne ustanove su bili gosti različitih medijskih kuća. Stručna lica i menadžment Javne ustanove izlagali su na mnogobrojne teme u okviru problematike bolesti zavisnosti i funkcionisanja Javne ustanove. Gostovanja su bila u različitim emisijama RTCG (Jutarnji program, Hronika Podgorice i drugi prilozi u okviru informativnog sadržaja), Televizije Vijesti (Boje jutra), Televizije 777, RTV Budva, Agencija MINA, TV NovaM, Radio Tivat, Radio CG (Ordinacija).

Upravni odbor je u toku 2019. godine održao 4 redovne sjednice, na kojima je analiziran rad i tekuća problematika Javne ustanove.

Javna ustanova na 31.12.2019. godine, imala je 35 zaposlenih.

**ZAKLJUČAK**

Usvaja se Izvještaj o radu Javne ustanove za smještaj, rehabilitaciju i resocijalizaciju korisnika psihoaktivnih supstanci – Podgorica za 2019.godinu.

Broj: 02-016/20-478

Podgorica, 15. maja 2020. godine

**SKUPŠTINA GLAVNOG GRADA - PODGORICE**

**PREDSJEDNIK SKUPŠTINE,**

**dr Đorđe Suhih**